Íslenska ríkið mun taka til varna fyrir Mannréttindadómstóli Evrópu ( MDE ) í máli Ólafs Ólafssonar , sem kærði ríkið til MDE fyrr á árinu vegna fjárfestinga hæstaréttardómaranna Markúsar Sigurbjörnssonar og Árna Kolbeinssonar í aðdraganda bankahruns . Mannréttindadómstóllinn sendi málsaðilum bréf í haust , þar sem þess var meðal annars farið á leit við ríkið að athuga hvort hægt væri að ná sátt við Ólaf vegna málsins . Dómstóllinn sagði slíka sátt geta grundvallast á skaða - og miskabótum vegna dóms Ólafs í Al-Thani-málinu svokallaða , en í því var Ólafur dæmdur í fjögurra og hálfs árs fangelsi fyrir markaðsmisnotkun . Einnig bað dómstóllinn um að ríkið og Ólafur svöruðu spurningum um umfang hlutabréfaeignar dómaranna tveggja . Ríkið taldi ekki hægt að sætta málið að svo stöddu Í bréfi MDE kom fram að málið yrði tekið til efnismeðferðar ef sættir næðust ekki fyrir 2. desember . Embætti ríkislögmanns hefur farið yfir málið og fundað með dómsmálaráðuneyti vegna þess og varð niðurstaðan sú , samkvæmt svari embættis ríkislögmanns við fyrirspurn mbl.is , „ að ekki sé hægt að sætta málið að svo stöddu “ . Lögmanni Ólafs var tilkynnt um þessa afstöðu ríkisins í síðustu viku og tilkynning þess efnis send MDE á mánudag . „ Mun íslenska ríkið því taka til varna í málinu , “ segir í svari embættis ríkislögmanns .